
Ai amis 
di cà e di là da l'aghe e 
dal clàp 'o ufris la storie 
dai Stivai di Zuan Batiste, 
indulà che si fevele ance 
dal país di mé done mari, 
une Sepulcri di Ciamplungit. 


I STIVAI DI ZUAN BATISTE 


BAUX 10 tAVITZ | 


SU LA STRADE FRANCIE 


El tredis di avril dal 1797 el Proveditör di Palme al 
consegne el comånt de fortezze al generål di brigade 
Guillaume. Par cujetà la int, el general al å subite inibit 
«...a cadaun militare francese, o altro individuo della 
Repubblica, di recar offesa di sorta alla sicurezza delle 
persone, o alla loro proprietà, sotto pena d'essere arrestato 
sul fatto e tradotto a un consiglio di guerra, per esservi 
giudicato secondo il rigor della legge». 

Peraulis claris, bisugne ricognossilu, ma el stràc al è 
che tal dopo misdi di Pasche, un pichèt di granatirs, jes- 
süt de fortezze par proviodissi di fèn, al capite a Cia- 
steòns di Muris che la int 'e lave a gèspui. 

Lis feminis si spaventin e e' s'ciampin a plåtasi in 
ciase. I umign, impressionâs, e' ciapin lis forcis e sù di 
corse in glésie. 

— E' son i franzes!... 

— Dai ai franzés J. 

— Vie i franzés!... 

El muini al tache a sunà lis ciampanis e cussi chei 
di Ciasteòns, invessi di furni ai soldâs di Napoleòn el fen, 

ur àn dade la vene parceche tal polvar de strade e’ son 
restås senze vite cinc granatirs. 

Cunvint che jè sclopade la rivoluziòn, el general Guil- 
laume al mande in presse a Ciasteòns quatricent umign 
e doi canòns par buta jū el pais. 

El Lungtignint Mocenigo da Udin - Metropoli dal 
Friūl - al côr spaventat a Palme e al rive a sigură el ge- 
nerål che, dopodūt, si-trate di une capele fate senze volè, 
da pūare int ignorante. Une capele che magari 'e à coståt 
la peleate a cinc creaturis, ma ce sono mai cinc creaturis 
al parangòn dai centenârs di miârs c'al à Napoleòn `? 

Ciacàre, scombàt, peste i puins su la taule, e' siarin 
in galere quatri caporions dal massalissi e la robe 'e reste li. 

Ma sul plui bièl si fås indenant un generål de armade 
franzese c'al stave di ciase a Glemone. 

— Ohé ?... E jò?... 'O comandi plui dal general di 
Palme jò, savéso?.. Palaquål 'o ordeni che corante di 
Ciasteòns e' vegnin fusilâs, parvie da l'esempli!... 

El Lungtignint al torne a spaventassi, al domande tre 
dis di sospensiòn par visà el guviâr di Vignesie e intant 
ti sburte a Glemone la sò siore a sfreolà l'amôr propri 
dal franzês, cussi sustât cul truc de gerarchie. La siore dal 
Lungtignint 'e å savūt cussi ben manovrå, cu la siore dal 
generâl, che dute la tragedie 'e finis in t'une gran fieste 
in onór dai soldâs di Napoleón a Udin, in cis'ciel - resi- 
denze dal Lungtignint - indulà che «a richiesta della 


Luogotenenta suonó la banda dei strumenti a fiato che era 
a Gemona ». 


La seconde di Pasche, Zuan Batiste Sepulcri di Ciamp- 
lungüt, cu lis cialzis blancis e i flòcs colör di rose in 

Al scomenze a preparà une buine plpade. 


bande dai zenoi, cane, veladdn, ciamese di lin floride di 
stelutis perlinis, caveade e barbone lavade, petenade e 
onzude cul ueli; al marce di matine a buinore pe strade 
francie, sivilutant la falulele. 

Al rive donge al puint de roe, & dulå che la strade 
'e volte par jentrå a Zeveàn, po no ti viodial un militår 
c'al spandeve l'aghe!... 

Un dragòn. 

Zuan Batiste, par cause des feminis, al à un grum di 
radigos di sistemà cui soldâs di Napoleòn. Ah! s'al vès 
podüt sei a Ciasteòns jarsere!... Almancul une dozene 
ti varès judât a sbudelà, lui!... Invessi, par disgràzie, 


———————— ——— ———— 

al è capitåt in pais nome quan che son rivås i ca- 
nòns... 

Elmo, penacere blance, rosse e celestine, stivai fin- 
tremai a mieze cuesse, draghignasse e braghessis blancis 
ben setadis, el franzês al semée une stàtue. Finit di ser- 
vissi, al tire su el patelòn e si giave di sachete une pipute, 
cu la borse dal tabåc. Al poe la robe sul parapėt dal puint 
e pacific al scomenze a preparà une buine pipade; ma a 
Zuan Batiste i ven la spisse di butålu ta l'aghe par c'al 
vadi a tigni compagnie a chel tròp di razzutis che tant 
s'e gioldin a svuatarà. Sichedunce, sul plui bièl, al dragòn 
i capite un puin t'un flanc cussi potent che lu fås zirucà 
e plombà cul ciâf in jü, te roe. 

Zuan Batiste, in fons, al è dolz di cūr e, dopo el prin 
moment di gust, pentit, ti brinche el franzês pai stivai, 
par tirâlu a la rive. Chel altri al sacramente in t'un len- 
gàz che el Sepulcri nol capis e inalore par no fala, 
al torne a plombâlu dentri. Lu tire sù une seconde volte, 
ma el militâr al continue la solfe... Palaquâl jà cu lis 
razzutis spaventadis, une tiarze e une quarte volte, fintre- 
mai che nol à scomenzåt a suspirå, cui voi disledrosås: 
« Mon Dieu!...» 

Peraulis une vore claris ance par Zuan Batiste e, cun- 
vint di vêlu cuinzåt bastanze pulidut, lu distire sul rivål, 
i frache un zenoli su la panze par c'al buti für l'aghe 
c'al veve bevude di masse, si suie lis mans te fodre dal 
veladòn e al continue la strade. 

Ma ciaminånt al pense: — I stivai e' laressin une 
cane par là tai palüz!... Orpo!... E se invessi ju puartås 
in regal a Rosute?... 

Al torne indaūr e in t'un lamp i stivai i restin in 


Palme. Sentinelis su lis muris .. 

man. Al ciape sà ance la borse dal tabåc e la pipe che el 
franzės al veve bandonåt sul parapét dal puint, al bat 
l'azzalin, al impie e al passe par Zaveàn c'al ciantuzze a 
vôs basse: 


I fantàz di cheste vile 
E' àn la pipe in sièt di lôr... 
Si la prestin un cu l'altri 


Quan che van a få l'amór !... 


Palme. Sentinelis su lis muris e al palàz dal Prove- 
ditör. La plazze 'e jè plene di candns e di ciavåi. Su l'aste 
'e svintule la bandiere di Franze. 

Zuan Batiste si ferme sorepinsir. 

E se une batūlie i vės incrosåt lis sclopis su la panze 
par domandai d'indulå che vignivin chei stivai, la seconde 
fieste di Pasche ? 

Svelt svelt, al passe in bore da Udin e al sbrisse te 
locande «dello Schiavone ». 

Ance culì nome soldås, bielzà ciocs di vin e di tabàc. 
Si ciale in zir e al slunge el cuėl. Finalmentri, dopo la la- 
grimatorie, i voi dal Sepulcri, e' dissipin el fin, e e' pue- 
din constatà che Rosute, cu lis giambatis incrosadis par- 
sore une taule, ’e jè indafarade a parà jù bocai sore 
bocai di verdàz pai glutidörs di quatri militàrs furnis di 
mostacis biondis e prosperosis. 

Lis passions di Zuan Batiste Sepulcri di Ciamplungüt 
e' son dòs: la barbe e la parone de locande « dello 
Schiavone ». 

El Sepulcri al cure la barbe fin di rivà a lavale e 


Tav. I 


Zuan Batiste Sepuleri di Ciamplungut, cu lis cialzis blancis 


EL 


(pag. 12) 


e i flòcs color di rese.... 

petenåle ogni domėnie matine, prime di lå a messe: un 
spetacul mai viodåt tal circondari di Palme. Ma la 
bionde Rosute, voi di canele, si mostrave indifizzile, chè 
mostacine!... Intindinsi. Zuan Batiste al è alt un e nonan- 
tevdt, lis spalis e' son ben tressadis, i sghirėz no cognossin 
la strachėrie; man fuarte e pelose, voli neri c'al sbuse; 
ma a Rosute no i và la barbe. I mostac’ va ben, e ma- 
gari a la mode da l' Ongiarie, luncs e ben spizzas in ponte 
a fuarze di salive, ma el pėl söt la boce, e di chel neri, no! 

EI Sepulcri al nizze. Sacrificà la fémine o sacrifica 
la barbe?... 

In doi ains di suspirs, nance un sculazzon al jere 
rivåt a molai, lui, a Rosute. E no àn valüt lis pernis, i 
gneurs, lis quais, lis salsegnis in regâl... 

Trente bràz di tele di lin tiessude là dai Macoràz di 
Ciamplungüt ? Nuje. 

Un cordòn d'aur di quatri onzis e passe? Nuje. 

Plui tart in Friūl e' son capitås i franzės. Palme 'e jè 
plene di militârs. Biele int, gran moschetis, ma barbis 
pocis, indulà che cun dut chel messedament di zoventüt 
foreste, la nestre Rosute, anime sėmplice, s'incioche i 
voi e el cür tai kolbacs, tai kepis plens di galons, tai 
elmos di letòn che slusin tan che l'aur di zechìn!... 

Spiegat el radigo profònt di Zuan Batiste, si pò com- 
prendi cun ce grande sodisfazion al vedi imbombåt te 
roe el prin militàr che i è capitåt tai pis. I stivai c'al 
veve destinåt di puartà in dòn a la fémine dal sò cür e' 
rapresentin, dunce, qualchi ciosse di ben plui preziòs 
dai trente bràz di tele e dal cordòn d'aur! E' rapre- 
sentin el trofeo di une vitorie!... Un trofeo c'al vūl ufri 
a Rosute, in zenoglòn, cun sclete umiltåt. Past 

La ustere, denant une prove di cussi grande braure, 
no varessie dovüt bandonå a colp duc' i militårs e butåi, 
beade, i bråz tör dal cuėl — ance cu la barbe? Invessi la 
snacaiose 'e sbatacule i voi, 'e cruste i dinc' e 'e sarès 
dal sigür plombade partiare se doi soldås no la vessin 
strissinade vie !... 

Zuan Batiste al reste incocalit, cui stivai in man. I 
franzés Iu cialin fis, si spizzin lis moschetis e e' ciacarüzzin, 
turbis, tra di lór. 

— Ma Rosute, dulà ise lade Rosute?... 

Daür dal fogolår, distirade su la bance, cun t'une 
gran pezzote di asét sul zarneli. 

Zuan Batiste al cór donge de ustere, al poe partiare 
i stivai, al ciape lis mans de fémine e i es strenz fuart 
une vorone, par confuartåle. 

A voi siarás, vós dolze e tenarine, Rosute 'e mur- 
muje: 

— Marius}... 

— Marius?!... — al spalanche lis orelis Zuan Batiste 
e si ciale lis cialzis blancis, avilit. 

— Al vignarés a stài el sargente dai dragóns c'al mo- 
rose cu la parone!... — al spieghe el famei. 

— Ma no si clamial Anton e no isal di artiliarie ?... 

— Ben chel di prime !... 

— Alt, nås sfracajåt... 

— Al è lui, al è lui!... — 'e salte Rosute, rinvignude. 
— Al è lui, brigant, che tu m'al ås copàt a Ciasteóns !... 
Al è lui, al è lui, sassin di strade!... 'O cognòs i stivai 
jò !... Dio, Dio bon l., 

- No ài copât nissūn jò, Rosute!.. Lu ài nome 
parât ta l'aghe de francie!... I ài tirât får i stivai... 

— Par fåmi cognossi la bulade, nomo?... Carogne !... 
Carognate l.. — La femine si drezze come un sarpint. — 
Vie di cà, vie di cà!... — Zuan Batiste al zuriche. — Vie 
di cat... Vie, vie!... Sassin 1... — e lu sburte für te strade, 
dal dit. 

El Sepulcri nol å nance timp di tornà a puest cu la 
melonårie che i stivai i capitin di svöl jusc' insomp dal 
fil de schene, tirås cun grande vemenze da Rosute di- 
sperade, ma tornade in fuarzis. 

Rassegnat, Zuan Batiste al met i stivai sòt el bràz e 
al ciape la strade di Ciampluugüt. No chè di Zeveàn. Si 
po incontrå el dragon in s'ciapinele, ma simpri cu la 
draghignasse !... Al è miór passà par Ontagnån e Bagnarie. 
El zir al è lungiòt, ma une vorone plui sigür. 

Misdi. Une gran fan trascurade ti brinche i budiei 
di Zuan Batiste. 

A Ontagnàn, te ostarie dai Perès, al pare jü une biele 
fertae cu la zevole e la sborfe cun t'un pår di bocai di 
marzamin. Une buine pipade i å sclarit el zarvièl in 
maniere che prime di petà la durmidute, al puès ance 
rasonå cussi: 

« Jo, Zuan Batiste Sepulcri di Ciamplungùt, che no 
ài paure né di franzės nè di sclas, che dutis lis feminis 
mi corin daùr, che plui di qualchidùn al å zerciåt el savör 
de mè britule, che no ài vajūt quan c'al è muart mid 
sior pari e mè done mari; jò ué, a viodi Rosute tan 
disperade parvie dal dragòn, invessi di ciapåle a pidadis 
tal cul, no ai våt nance la fuarze di viarzi boce!... Nol 
baste!... I miei voi si son implenîs di lagrimis!... Sacrede- 
vanzete!... JO vai ?!... Vai jò ? J.. Zuan Batiste Sepulcri che 
cun t'une ociade al inclaude dutis lis feminis di Palme?!... 

Béf, béf, Zuan Batiste!... Béf!... E se tu incontris el dra- 
gon in s'ciapinele, pėtigi i stivai te muse l... >. 


Sotsere. Lis ciampanis e' sunin l'Ave Marie e dai 
palūs 'e ven sü la fumate. Zuan Batiste si met in marce. 

Fresculin e clår di lune. 

Al ciamine, al ciamine, al ciamine... Nissūn. Nome 
une vôs 'e ciantuzze, une vore lontån. Al tache a sivilota 
ance lui, par fåssi compagnie. 

El ciantuzzà al ven simpri plui indenånt. Zuan Batiste 
al scomenze a suda. Une batulie?... Madone santissime e 
se vessin ciatât el dragòn di Rose ineât, su la strade 
fràncie ?... 

Sòt la lune si viôt un omp. Un omp bessôl. Pluitòst 
alt... No si sint el pàs... C'al sedi in s'ciapinele?... Ï pèi 
de barbe di Zuan Batiste si drezzin, cun dit el vueli. 

El morós di Rose 2... Marius ?... 

Cent pas un da l'altri. El franzės al svintule la dra- 
ghignasse e al tache a marcià bastanze rissolūt. Zuan 
Batiste al manovre i stivai in maniere di difindissi da 
ogni atàc. A trente pas si cialin in muse... Planchin 
planchin, in ponte di pis, si petin el nas... 

+ Cumò al dovarės scomenzà un massalissi di grande 
importanze pe storie dal Friūl, invessi i amigos, senze flat, 
si scansin e vie di corse: Zuan Batiste su Ciamplungūt 


e el dragon a Palme. 


— Al ė stat prime lui a mocasse!... — al respire 
cunvint Zuan Batiste, guan c'al jentre in pais. 
— Se nol fòs s'ciampåt cussì in presse !... — si sigure 


une mie plui indenånt Marius e al suspire beåt a la lune. 

Ciamplungūt al è cujėt. 

La bulade di Zuan Batiste 'e je su la boce di dūt 
el païs. 

— Butà te roe fràncie dis militârs, un daür chel 
altri ? 1... 

— E un generål 1... I å tirât für i stivai in maniere 
che el puarèt al è låt ator dit el dì pes scuindudis parce- 
che si vergognave a fassi viodi in s’ciapinele... 

Da lis fessuris dai scurs de ciase dal tessér Grivör 
Macorat 'e passe la lûs de lum, piciade sul ciavedäl. 

Di gnót, la seconde fieste di Pasche, no si tiès. Lis 
tre fis dal tessér, cul sior pari, e’ son inzenogladis dapit 
dal fagolår. 

Finit rosari, el vecio al invoche: 

— Réquie pes animis dai puarèz che son muarz tal 
dì di Pasche, o Signòr!... 

— Réquie!... — e' rispuindin lis tre fantatis e si fasin 
el segno de cròs. 

Marie, Candide e Anute. 

Zuan Batiste al båt. 

— Cui ė?... 

— 'O soi jo, Zuan Batiste!... 

— Vignit indenànt !... 

— Felissenote !... 

— Felissenote !... 


DONGE L'AGHE BENEDETE 
E LA CIANDELUTE DE MADONE 


— Dulà làiso cussi di sburide, Anute?!... 
— A puartå dodis par di linzui a la sår dal plevan 
di Bagnarie !... 


E' sin te ultime setemane di avril. Dopo misdi. AI 
ciante el rusignül sui venciårs, el sorell al indore i nui, 
un ajarin zentil ti ciarezze lis cimis dai pói. Zuan Batiste 
al juste el fossál de braide. 

Dopo la buras'ce di Pasche, no si & plui fåt viodi a 
Palme, te locande «dello Schiavone», par no sei obleåt al 
massalissi. Ma in bande dal jét, donge l'aghe benedete e 
la ciandelute de Madone, al à piciåt i stivai dal franzés, 
onzüs cul gras di purzit, par che no ciapin la mute. 

— Laiso vie, Anute?!... Us fasio pore ?... 

— Pėre?!... Malafessi!... 

La fantate 'e poe partiare el fagòt de blanciarie e 'e 
jentre te braide. 

— Savéso Zuan Batiste ce c'al å dit el sior pari?... 
Al à dite che sės un omp plèn di fiät!... 

— Oh, Signor !... 


NEM 

— Ma giavåimi une curiositåt, in trös erino?... In 
dis ?... 

— Ma nòh!... 

— Un di bessól, inalore ?... 

— Ma al faseve almancul par quatri, benedete !... 

— Un generål ?... 

— Lis mänis de giachete e' jerin plenis di galòns d'aur l. 

Anute, voi bàs: 

— Parcé no vigniso plui di spes in file cà di noaltris, 
Zuan Batiste?... El sior pari al è cussi content di fa une 
pipade cun vò!... Ance Marie e Candide... 

Finit di ciarià la pipe franzese e batåt l'azzalin: 

— E vò?... — al domande el Sepulcri. 

Anute 'e s'ciampe a cioli el fagót de blanciarie, ma 
Zuan Batiste la brinche svėlt pe còtule. Une slissadine in 
presse a la barbe e a lis moschetis. Al alze in alt la 
Macorate pai bràz, come se fòs une plume. I stampe une 
bussade su la boce. 

— Lassàimi, lassàimi!... Pa l'amór di Dio, lassàimi!... 
— El Sepulcri la mole. — Zuan Batiste, metèit judizzi l., 
Preàit par che vuestre done mari us judi a vivi simpri 
cul sant timòr di Dio !... 


La sere Zuan Batiste al è corüt a mangià el musėt 
cu la polente frede e a parà jü bocai di marzamin là de 
Paulone, la vedue dal ciasål di San Giål che å la pièl di 
vilūt e doi voglóns a mandule... 

Tal tornå tal cuzzo, sul cricà dal di, al passe denànt 
ciase Macorate. S'al vés podüt jentrà al varés ciatåt Marie 
e Candide che ronceuzzavin pacifichis e Anute che vaive, 
cu la muse scuindude tal cussin. 


— Dula laiso cussi di sburide, Anute ? !... 


Oh ce pulit che la veve jevade in alt, Zuan Batiste, 
cun chés manonis pelosis... Ce bon savor di vin e di tabac!... 
E el ghiti de barbe e des moschetisì... Signòr, Signór !. 
Ce sturnimént !... 

— Puàre Anute!... — al murmuje el Sepulcri. 

Si bute sòt lis cuviartis, ma nol pò durmi. Un fregul 
par cause di chel danåt di Marc (el spindn che si & cu- 
vulit sòt el jėt), masse indafaråt a muardissi pėl e pièl 
par viodi di sassinå i pulz che i supin el sanc; e pò el 
muset, el marzamin, la vedue, Anute... 

Ma soredüt un pinsir lu stiletave: prea la done mari l. 

No bastial là a messe la fieste?... 

Preà la done mari !... 


E cun chest crissio, la boce mare e el zarneli c'al 
bateve, al à podåt indurmidissi nome quan che el soreli al 
jere une vore alt, su lis montagnis de sclavanie. 


— Come isal låt el musėt cu la polente frede, Zuan 
Batiste ?... 

El Sepulcri al reste di clåp e al varés olüt domandå 
spiegazions, ma Candide 'e vise spaventade Marie: — El 
sior pari l.. — In presse lis Macoratis e' jentrin in ciase e 
si metin a tiessi. 

Zuan Batiste nol à lavoråt di gust tal fossål de braide, 
seben che i rusignui e' ciantassin sui venciårs e lis zisi- 
lutis e' fossin tornadis a svolà in zercli, parsore la glésie. 

Quan che lis stelis e' son dutis impiadis, dopo vé 
parât jū di malevoe une scugele di züf, el Sepulcri al rive 
là di sar Grivör Macoràt ma no l'olse a bati te puarte e 
al s'ciampe a Zeveàn a sveà cun quatri clapadadis tai 
scürs la camarele dai Orgnåns. 

E tal doman di matine : 

— Pulit 'ste gnòt a Zevean nomo, Zuan Batiste 2... 
— lu stuzzighin lis Macoratis. 

Cu la pale tal fossål el Sepulcri al suspire: «Come ise 

che se el mid pinsir si poe su di Anute, mi tremin i zenoi 
e el cür al salte come s'al volės cori vie lontàn?...». 

La sere, petåt el nås pe tiarze volte su la puarte di 
ciase Macorate, s'e moche al ciasål Frait, indulå che une 
moracione taronde di muse e cu lis ceis che si tachin sul 
nås, lu spiete simpri vulintir... 

— Viodėit di no impantanassi tai palūs dal Frait, 
Zuan Batiste!... 

Prontis, lis dös saetis, a spudå velèn, la matine a 
buinore l... 

— E Anute?... Dulå ise Anute?... 

— Tal jèt!... Un fregul di picagne!... Robis di nuje!... 
Cambianze di stagiòn!... 

Picagne, robis dl nuje, cambianze di stagion? Pò 
dasi, ma Zuan Batiste nol & låt masse indenant tal fossål 
de braide e a cene nol å mangiåt vulintir la salate fres'ce 
cu lis frizzis di ardiel. 

Al ciarezze el mustic di Marc e la puare bestie, rico- 
gnossinte, i poe lis zatonis su lis spalis e i lave la muse, 
cun dute la barbe, parvie da l'amicizie. 


— Une volte 'e disevis che lis feminis e' stan ben une 
par cianton, ma che la ciase à di sei taronde !... 

Zuan Batiste al varå fevelåt cussi, nol dis di no, ma 
nome quan c'al veve masse marzamin tal bultric... Dal 
rest duc’ si fale, in chest mont l.. Cumò al è cunvint che 
lis feminis, se son a puest cu la melonårie, e' tegnin si 
almancul tre ciantons e qualchi volte duc' i quatri. 

Sar Grivör Macoråt al mene el ciåf e si slisse la gran 
barbe blance. 

— Anute, pal temperament, 'e jè spudade sò done mari. 

Buine e di glesie... Chès altris 065 e’ son plui dispatuz- 
zadis... Us dis la veretåt, 'o soi contėnt ma 'o ài paure!... 
Cà, bevèit, Zuan Batiste, bevèit!... E el vuestri verdüz 
come isal?... 

— Chest al è di abocät plui just, sar Grivör 1... 

El vecio tessėr al tete. Logà Anute in ciase dai 
Sepulcris, cun chel frutazzòn plen di fiât e di salùt?... Ma 
la Madone benedete adreture, ’e veve cumbinåt el ma- 
trimoni!... 

— Sintit, Zuan Batiste!... Giavaimi une curiositàt!... 
Erino in dis?... 

— Ma nòh!... 

— Un di bessöl, inalore?... 

— Ma al faseve almancul par guatri !... 

— Un generäl?... 

— AI veve lis mànîs de giachete plenis di galòns 
d' aur !... 

— Cà bevèit, Zuan Batiste, beveit !... Par Anute, us 
impòn une robe sole!.. Nuje plui barufis pes ostariis, 
bandonå la camarele dai Orgnans, la Paulone di San Gial 
e la more dal ciasål Fràit !... 

— 'O bandonarai!... 

— Cà bevėit, Zuan Batiste, bevèit!... Ance jò 'o ài 
fàt cussi... Quan che la mé puare Tunine 'e jè entrade in 
ciase Macorate, 'o ài tirât el ciadenàz su dutis lis pelandis, 
dutis !... L'onór de famée prime di dūt!... Guai se une di 
i paris no puedin ciala i fis tai voi, guai L.. 

— Cussì la pensi ance jò, sar Grivör !... 

— Benòn, fi benedèt!... La petino a San Jacum ?... 
La dote'o stoi póc a cumbinale. Chel c'o pués, alè zà pront!... 

— Chest al è di abocát plui just, sar Grivór !... 


— Mi baste Anute!... 

— Cà bevėit, Zuan Batiste, bevèit!... Sichedúnce, cul 
cassón, vincequatri par di linzui di lin, quarantevòt inti- 
melis, doi pajóns e doi plumins; sujemans in bondanze, 
quatri cialdirs di ram e el cop, tre tauais e dodis tavajūz... 

— No covente tante robe!... 'O ài la ciase zà furnide... 

— O sai, Zuan Batiste, "o sai l.. Ma 'e jè la mé prime 
fie che và spose e 'o vuei che puarti la fortune te gnove 
famée!... Anute 'e jentrarà là dai Sepulcris cul vistit di 
nuvizze di so done mari: di sede crude, colór de fuée 
sece.. — Zuan Batiste si sint i voi bagnås. — Ma nol 
baste el vistit!... E metarà intór la ciamese nuvizzal de 
puare mé femine J.. 


— Ance la ciamese nuvizzál 2 l.. 
— Cussi la fortune no us bandonarà mai plui e mai 


altri l.. 
I doi barbóns, un blanc e un neri, si jevin in pis e 


si butin i bràz tor dal cuėl. 

— E' sin intindús !... 

— A San Jacum!... 

— Cà bevėit, Zuan Batiste, bevèit!... Ma bisugne tira 
el ciadenåz !... El ciadenáz, capiso ?... 

— Us siguri: nuje barufis e nuje pelandis!... 

— Cà bevèit, Zuan Batiste, bevèit!... e che el Signòr 
us tegni la man sul ciâf!... 


E' cognossin la mude di fieste c'al puartave Zuan 
Batiste la seconde di Pasche e nol covente c'o zonti nuje 
altri; ma bisugne c'o informi, invessi, che si & lavoråt 
une vorone par meti a puest la ciase dai Sepulcris. El 
sotàn e el famei, par setemanis, i ån dåt dentri senze 
piardi un minüt. 

Ance Marc, la vilie dal matrimoni, al à ciapåt une 
buine mieze dozene di mastelis di aghe su la muse e daūrvie, 
insomp la schene, cussi che, finide l'operaziòn, al à tacät 


SEZ (I 
=) al 


Dopo zespui la mangiade in ciase Sepuleri... 


a baja consolät, cunvint che i pulz no lu varessin tor- 


mentät, par qualchi zornade. 
Zuan Batiste si ciatave a sei beat. Podė vè une fe- 


menute par lui, nome par lui, simpri par lui, i pareve un 
dön dal Signör. 


32 


Un dön che i & capitåt donge — se olin — senze tan 
preå la done mari e nance el sar pari, réquie!... 

Fintremai a la vilie, al å vivüt cul zarviel intrunit. 
Anute, cussi dolze, cussi buine, cussi ninine, i å puartåt 
te melonårie, un gustös inciocamènt, nance che i fasès 
bevi dùt el di, e ogni secont di minüt, verdüz e mar- 
zamin !... 

La matine di San Jacum, a buinore, Zuan Batiste 
al rive in ciase Macorate e al ciate la spose bielzå pronte, 
cu lis amiis, vignudis a complimentale. 

Ce tante int in glésie!... Ce confusión !... 

Intant cle i nuviz e' tornin lå dai Macoråz a bevi 
el blanc par spietå di passà lå dai Sepulcris pal gustå, 'o 
visi che la camarele dai Orgnans, la Paulone e la more 
dal Fråit, si jerin tapadis in ciamare a sujåssi lis lågrimis, 
a fuarze di bleòns. Ance Rosute, la ustere « dello Schiavone », 
tal ciarezzå el cordön d'aur, no å podüt få di manco di su- 
spirà: — Se nol vès vilt chè barbate nere che puzzave!... 

Ma tropis altris pelandis dal circondari di Palme, sono 
restadis in ciase a vai, avilidis, el di San Jacum, sagre 
di Ciamplungùt? 

No puès få di manco di zontà che i zovenòs des vilis 
vicinis e lontanis e' àn sintūt slargiassi el cür parvie che 
el plui famös concorint di chés campagnis al vignive a 
sei eliminåt cul sacramént dal matrimoni. 


El sior plevån di Bagnarie e el sior capelàn di Ciamp- 
lungùt e' àn olùt onorà la fieste, in ciase Sepulcri. Zuan 
Batiste al å fat lis robis une vore a la grande. Tròs vidiei 
ål copàt? Tropis razzis? Tropis gialinis? Tròs polèz, par 
mangià daùr dai ris cu lis quais? Tròs brantiei di mar- 


Trav Wi 


Lis tre fis dal tessér, cul sior pari... 


(pag. 21) 

zamin e di verdùz sono passås par chei gargåz? In ve- 
retàt us dis che ance el sior plevàn e el sior capelàn, 
quan che si è tratât di là, tor lis quatri, in glėsie pa la 
prucission di San Jacum, e’ àn stentåt, un moment, a pontå 
i pis partiare. 

Dopo gespui la mangiade in ciase Sepulcri 'e continue. 

Püars e siors, galanzümign e laris, duc’e’ puedin jentrà. 

Sót sere e' rivin i musicànz di Palme e a sun di ar- 
mönighe, tintine e lirón si tache i quatri salz. 

El cialt al cope. El vin al fås suda. Ce impuartial ? 
Bală !... Si scugne balà!... In onór di San Jacum, di Anute 
e di Zuan Batiste J.. 

Velu, sar Grivór par prin, cu la nuvizze!... Velu, el 
nuviz che subite al bàt el tàc cu la so Anute... 

AI passe el timp. Lis stelis in cil e' scomenzin a cimià. 
Si distudin i lumins, tes ciasis di Ciamplungüt. 

Zuan Batiste al tire in bande la spose. 

— Culi 'e jé masse confusión !... 

Sul balcón de ciamare, c'al dà ta l'ort, 'e jè la pås... 
Nome stelis fissis fissis, nome gris, nome rusignui lontàns 
e lis ranis tai palüz... Ma soredüt la pås, une grande pås... 

Anute 'e met a puėst el pajón e 'e regole el cussin. 

— Oh, ciale!... I stivai, donge l'aghe benedete e la 
ciandelute de Madone l.. 


DULA ISAL EL FRUT?... 


— Lassait di preå e dėimi une man, che no puės 
plui !... — 'e vai Anute. 

El Sepulcri al ciante, al sivile, al côr pe ciase cu la 
fiere intôr, fintremai che la siore comari 'e plombe in 
cusine: 

— Al è un mas'cio, al è un mas'cio !... 

E' vevin metüt el frutin donge la mame e al pol- 
save, el benedèt, sot la plete. 

— Cialàilu ce bièl, Zuan Batiste!... — Anute 'e tire 
in bande la cuviarte. — Cialåilu ce ninin !... 

El Sepulcri al vūl viodile ben in muse la so creature 
e la alze dal jet. EI frit al friche. 

— Lassàilu stå J.., Lassàilu stà, cun ches manatis !... 
— 'e prée Anute. 

— El mid frit, el mio frit I.. — al pesseave a bar- 
bota Zuan Batiste, i voi plantas su l’agnolüt colór di rose. 

Lu busse. Ma el puarin a la bussade al spasime ancimö 
di plui; cussi, friche che ti friche, no ti fasial ance 
pissin ?... 

Få pissin nol è nuje di mål, ma fålu su la barbe di 
Zuan Batiste, anin, bisugne ricognossilu, nol è masse di- 
gnitös pal Sepulcri. 

'E rit Anute, 'e rit la siore comari e al bacane sar 
Grivör, jentråt in chel moment. 

— Ti trail... S'al scomenze cussì indulà larino a 
finile ?... 

— Al sarà fi di so pari, vė, Zuan Batiste!... — i båt 
une man su la spale el vėcio. 

E ti corin in cusine a parà jū doi bocai di marzamin, 
mièz salàm e quatri fetonis di polente blance, rustide su 
lis boris. 


Lis zisilutis e' son vignudis a svolå in zercli parsore 
la glėsie di Ciamplungūt, dos, tre, quatri voltis e dos, tre, 
quatri voltis e" som tornadis vie lontån. 

Josef, fi di Anute Macorate e di Zuan Batiste Sepulcri, 
al crès salvadi e plen di salūt. 

La roe fràncie lu viót zujà te buine e te ciative sta- 
giòn, cu lis razzutis. I plås là in glésie a lis funzions, ma 
a dutrine no si ciate masse. Apene che el sior capelån 
al scomenze la spiegazion, lui s'indurmidis. No valin lis 
bachetadis che el predi i mole sui dés : sfantåt el dolör, 
Josef al pendole un'altre volte. 

Pal sior pari al à une grande sugizion; ma el gran 
amôr di Joséf 'e jè la done mari. 

Cun ce pazienze Anute i veve insegnåt lis prejeris, 
senze doprå la bachete !... 

— Viöt Sèf di di simpri lis orazions, la sere, prime 
di indurmiditi, sastu 2... 

— Si, done mari !... 


Tav. III 


Coma isal lat el musit cu la polente frede, Zuan Batiste 2... 


(pag. 26) 

Lis zisilutis e son vignudis a svola... 


— No sta dismenteåti mai !... 

— No, done mari! — Ma lis peraulis no son masse 
francis. 

— Ciöh mò!... Ce isal 2 1... 

— Jò lis scomenzi, lis orazions, ma no rivi a finilis !... 


Al puint di Zeveån de francie, juste dulå che el 
Sepulcri al veve butåt el dragon di Napoleón, une di, 
tal tornà di Palme, Zuan Batiste al ciate Marc e un tròp di 
fruz mateå sul rivål. 

Rivåt plui donge ti viôt Sef c'al imbombe a al torne a 
imbombă te roe un giàt, cal tignive pal copin. Un giatat 


Di 

neri, plen di rogne, che a ogui imbombade al sofle e 
e al starnude. 

Zuan Batiste ti brinche Sèf pal cul des braghessis e 
lu strissine vie. La mularìe 'e s'ciampe. El frùt al zire el 
ciåf in sù ma i voi dal sior pari 'e saltin un fregul masse 
e svelt al mole la bestie, rassegnat alis sculazzonadis. 

Dopo vė imponūt a Marc di no movissi, Zuan Batiste 
al met Sèf in pis tal mièz de strade, lu ciale fis, cui bråz 
in cròs, e al domande: 

— Fi di cui sestu, tu?!... — Sèf al sanglozze. — Ri- 
spuindimi Sèf, sestu mid fi, tu ?... 

— Sì, sior pari!... 

— E quan astu viodüt to sior pari imbombà i giàz 
te roe fràncie 2... Mai, nomo ?... 

— No, sior pari!... 

— E inalore che sedi la prime e la ultime volte che 
tu tormentis une bèstie!... Capit ?!... 

— Sì sior pari!... 

— Vie a ciase a durmi senze cene!... Vie, viel, 
Marc, ven cal... 

E Séf di bessól, cun gran lagrimonis, al è låt a bu- 
tåssi tai bråz de done mari a vai disperatamentri, fintre- 
mai che si & indurmidit. 


Lis lasagnis ta l'ont e' son gustosis une vorone. Plui 
si mange e plui si mangiaressin. Ma dài vuė, dài domån, 
dài passandoman, el stomi al bramarės, une volte in tantis, 
i fasui cu la bruade. 

Cul passå des stagions, finis i més de grande pas- 
sidn, la fedeltåt di Zuan Batiste 'e cambiave ogni tant 
mignestre. 

Destin. 

Nuje plui ostaris, ma el maludit ciadenàz des pelandis 
al à scomenzát a viarzissi planchin planchin une sere che 
Zuan Batiste al tornave dai palüs. Tal passà pal Frait al 
à cambiåt mignestre là de more da lis ceis che si töcin 


e al torne å imbemba te roe un glat... 


parsore el nàs. El prin pàs. Dal prin si stà póc a fà el 
secont e el tiarz... Cussi i més e' passin parsore i més 
e i ains, parsore i ains... 


Sere di novembar, tai Sanz. Zuan Batiste nol é ancimó 
tornåt a ciase. El züf si disfrede, te scudiele. L'orloi di 
Palme al båt lis vòt. Nuje!... Séf al duár tal grin de 

mame. Batin nåf. Nuje!... Batin dis. Anute no pò stà plui 
sintade. E côr in ciamare. E pon el frit tal jet. 'E dis lis 
orazions. Nuje !... E spalanche el balcón. Nui di fumate 
e fredic' e' jentrin te stanze. 'E spizze i voi. Nissùn 
passe pe strade. 'E jé par tirà donge i scürs, quan che 
i par di sinti dal Fràit bajà Marc, disperåt. Anute lu 
clame. El spinón rispuint. Velu c'al volte el ciantón de 
plazze e che si bute su la puarte. 

La püare bestie 'e jè senze flat. Su la spale, el pėl di 
Marc al & sporc di sanc. 

Rissolude, Anute si involuzze tal fazzoletón. 

— Marc, su vie, anin !... 

S'ingolfe te fumate. Marc al bae fis par visà laji 
Zuan Batiste che une creature di Dio 'e prée par lui. 


Lu àn puartåt a ciase prime c'al jevi soreli, su quatri 
ramazzis di pöl, metudis in crös. 

Dös sclopetadis lu vevin ciapåt in plèn. 

— Mai plui omp, jū!... Mai plui omp, jò !... — al pes- 
seave a berlà. 

Sul misdi al rive el miedi di Palme. 

Al à piardüt masse sanc. 

Ciamplungüt al & là dai Sepulcris. Si cisiche e si 
murmuje. 

— Un svindic J.. 

Di boce in boce al passe un nòn e al jentre tes 
orelis dai giandarmis: Gildo, el morós de morate dal 
Frait. 

— TE vevis reson vò, Anute, in chè di che mi vés 
ciatât a justă el fossål de braide!... Si visäiso 2... « Preàit 
par che vuestre done mari us judi a vivi simpri cul sant 

timör di Dio », mi vevis dite I.. — El puarin al sanglozze, 
cun tun fil di vôs: — Anute, dulà isal el frit ?... 

Cussi al è passât Zuan Batiste Sepulcri di Ciamp- 
lungùt. 


IV. 


LIS VIOLIS DI NUNZIADINE 


Se di vif Zuan Batiste al faseve une vore di sugiziòn, 
di muart al à fàt ciapà un spavènt cussì grant a Sèf, 
che par ains el frit nol volarà mai restà bessôl, tal scür. 
Ma parcè menålu a viodi el sior pari zà te casse, cu lis mans 
incrosadis su la panze e la boce spalancade ? 

Anute 'e prée ogni dì la Madone par che vedi mi- 
sericordie dal defònt. Ma lajprejere, invessi di puartài con- 
fuart, la bute jù ancimò di plui. 

Sole, cun t'une sostanze bastanze gruesse su lis spalis, 
maridadis lis sùrs lontàn di Ciamplungūt, cui c'al varès 
podút judâle un fregul al sarès stat sar Grivör, ma a 
setante ains e passe, ué si è e doman no si è; e pò el 
tessér al è oramai insiminît, tan che duc'i siei discörs e' 
finissis tra lis lagrimis. 

— El ciadenàz, el ciadenăz, i oleve!... — e al scugne 
ineà el dolòr tal verdūz, che nance al Sepulcri al å mai 
fat di abocåt cussi just. 

Di an in an e' zirin lis stagions e el fi di Zuan Ba- 
tiste, cumò che el sior pari nol è a uadolålu, al crès di 
di in di plui canaoto. El sior capelån di Ciamplungūt al 

consėe Anute di proviodi a mandålu te scuele di sior 
Gustin, mestri a Palme. 

Par quindis dis al file. Sior Gustin nol å ancimö do- 
prade la bachete. Ma, apene dispatussât, cui lu ten ?... 

Lå di sior Gustin si ciatavin ogni di une dozene di 
frùz. Fis di ustirs, di casulins, di borghesans. Dodis ga- 
leris. Un cuintri dodis !... 

E ju butave jà duc' lui, a fuarze di puins, come pi- 
pinos di stope. 


Tal là a Palme la matine, Séf t'incontre ogni di donge 
el puint di Zeveàn, Nunziadine Treleane, che ten a mens 
i Ôcs, a passòn pal rival de roe fräncie. 

Une biele frute, Nunziadine. Giambutis ben turnidis, 
ciavei d'aur spartis tal mièz e la strezzute leade cul spali 
di cianàipe, su la codope. Voi zelesc', céis neris, nasüt a 
ponte, cótul di lin, semenåt di rosutis... 

Saludile uè, saludile doman, si lafė che Sef al sco- 
menze a sinti el cür saltà in boce, quan c'al rive al puint 
di Zeveàn !... 

— Joisus mari, al e fi di Zuan Batiste!... — e” ciulin 
lis fantatis che si sintin pontà i voi adués, e e' s'ciampin 
vie scuintiadis. 

— Al è fi di Anute J... — e pense, sigure, Nunziadine 
e 'e spizze ben i voi su la strade fràncie, par viodi spontà 
el zovin di lontàn... 


— Parcè no mi spietistu su la puarte, la sere, quan 
c'o torni di Palme ?., — e Sef al dà in dòn a la frute 
i flocs di sede des braghessis di fieste dal sior pari. Cussi 
nol coventave che si leàs la strezzute cul spali di cianàipe. 


E Nunziadine lu spiere [edel sot la linde.... (pag. 45) 

Al scugne incă el dolor tal verdiiz. 


E Nunziadine lu spiete fedél sot la linde, tal frét, te 
ploe, te glazze. Sefūt i regale un milūz, lis bueris, un 
puin di stracheganassis, quatri bagigis, un toc di caröbule. 


— Cemüt, Sefūt ?... 
— Pulit, Nunziadine l.. — e la cialave fis, tan che la 
frute 'e scugnive s'ciampà dentri di corse, rosse come une 


bore di fåc. 


A San Valantin 
al ciante l'odulin !... 


Zornade clare. La primevere no jè lontane. I pòi e i 


venciårs de roe fråncie, la sintin bielzå. 
Sefūt prime di tornà a ciase, al jentre cà di un oresin, 


a Palme, e al crompe dös buculis, pitininis, pitininis cun 
t'une pierute rosse tal mièz. 


46 


Par rivà a cioli la galantarie el früt la å sparagnát, di 
par di, duc' i solz che la done mari i consegnave la 
matine par che si crompàs une pome di zontà al com- 
panadi e a la polente frede che i meteve te sestute di vencs. 

Par més e més nuje milùz, nuje bueris, nuje strachega- 
nassis, nuje carobulis, nuje bagigis; nome la robe di 
puartà a Nunziadine, che lu spietave sòt la linde... 

Oh ce beat che si sintive Sèf chè sere di fevràr cu 
lis buculis ben stretis t'un puin, par pòre di piardilis!... 

AI traviarse Palme di corse, al è sui Tài, al passe 
Zeveàn... Ancimò une mìe e al varès incontrade Nunzia- 
dine!... AI rive sul puint. AI è zà scuròt. 

— Cuissà che no mi dedi une bussade, parvie dal 
ringraziament?!... — al suspire e al côr, al cor... 

A colp si ferme. 'E jè int su la strade fràncie, cui 
ferai impiås. I ôcs di Nunziadine e' polsin, dopo la 
mangiade, pacifics. 

— E Nunziadine ?!... 

— 'E jè li sot!... — al rispuint el muini di Ciamp- 
lungùt. I mostre un sac e si volte a spudà ta l'aghe par 
no fassi viodi a vai. 

Sefùt al ciape el ferål e al alze el såc. 

Nunziadine 'e tignive ben strèt sul cür un mazzėt di 
violis. Lis primis c'al regalave a la Primevere el rival de 
roe francie. 


— 'O vuei muri, 'o vuei muri ance jò!... Done mari, 
'o vuoi muri!... 

— El mio frit, el mid frùt!... Signorùt no stàit a 
bandonâlu !... 

Sefüt al å lassade la scuele di sior Gustin, a Palme. 
'E jé masse fres'cie une fuesse denànt la glésie. 

Lis frutazzatis di Ciamplungüt no s'ciampin plui 
quan che incontrin S&f par strade!... Oh se vessin vude 
lór la fortune di morosà cun t'un fantazzin di che 


sorte !... 


Sere d'iståt. La tiare "e bòl, el soreli al indore i vignài, 
lis zisilis e' svolin in zercli, une vore bassis. I cróz e' 
scomenzin a uaca... 

Sèf al torne a ciase di seselå. Pal troi, t'incontre 
Melde, la rosse, fie dal gastalt dai Trevisans di Palme. Pièl 
scure. Ciavei sgardufas. 

El frut si ferme. Melde no sbasse i voi e si fås 
donge... El fossål alè senze aghe... 

— Sefüt, Sefüt!... — 'E clame Nunziadine. 

Disperåt, Sèf al mole la fie dal gastàlt e al s'ciampe in 
ciase a scuindi la vergogne tal cussin dal jèt. 


S' indurmidis e s' insumie. Al viôt el sior pari, cu la 
barbone nere e lis braghessis di fieste, senze lis galis di 
sede in bande dai zenoi. 

Zuan Batiste si disbotone la ciamese. 

— Ciale Sefòt!... — al dis, e i mostre el stomi, fra- 
cassàt cun dös sclopetadis al ciasål dal Fràit. — Sefùt, 
ciale tò pari!... 

Al å une gran pore, el frit. Al vol zigà e nol pò. 
Al clame la mame, ma la vôs no i vèn in boce!... Si 
svèe dut in t'un'aghe. 

— Done mari, done mari, done mari!... 

E' disin che el seminari al sedi une galere. Jò 'o sai 
che Josef Sepulcri al å passade lå dentri dute la zoventūt, 
senze viarzi boce. 

I ains si corin daūr. 

D' istat, finidis lis scuelis, Sef al polse a ciase e Marc 
i ten compagnìe pai ciamps, pai palùs, pes riseris. 


Si continue a vendemà, a cuèi e a semenà, tes cam- 
pagnis di Ciamplungùt. AI passe el timp, si devente ve- 
cios e si mår. Une matine no si ciate plui Marc in ciase. 
Al è lat a muri te stale, daür la trombe dal fen. Par no 
disturbà. 

'O puès ance informà che la mancianze di Marc 'e å 
puartåt une vore di malincunìe là dai Sepulcris; ma 
tante 'e å ciapåt el cür di Anute quan che àn ciatåt sar 
Grivör Macoràt indurmidit par simpri, tal jèt. 


— Done mari, viodèit che i predis e' vedin di mangià 
in bondanze!... Su, su ligrie!... 

— Fi benedèt, uè al è San Jacum!... S'al fòs cà 
td sior pari!... = e 'e ciarezze el frùt tai ciavei, neris e 
fis, come chei di Zuan Batiste réquie. 

Si compagne in prucission el gnūf ministro di Dio, 
pe prime messe, in glésie, furnide cun tantis e tantis ro- 
sutis, sui altars. 

La funziòn 'e jè lunge, Sefùt al è stràc, ma prime di 
finì, al và donge la mame e i poe in boce la particule 
consacrade. 

— ...custodiat animam tuam in vitam æternam. Amen J.. 
Done mari no stàit a vail... 


V. 


CE BUINE INT CHÈ DI PEONIS!... 


— E no dismenteaissi mai di onzi i stivai dal sior 
pari cul gràs di purzit!... 

Pre Josėf al rive a Udin, sul misdi. Dopo guståt al 
ciape la coriere de Ciargne e sotsere al dismonte a Gle- 
mone. 

Cul fagotūt de robe su la spale, s'invie pe strade 
di Osöf e al jentre in candniche che el soreli si jere 
bielzå scuindüt daür lis montagnis. 

Tal domàn, el sior plevàn al compagne pre Josèf a 
Peonis. In carete e' rivin su lis gravis dal Tajament. E' 
passin l'aghe su la barce. E' son a Peonis. 

Ciasis neris, une gleseute, qualchi ciamp tra la mon- 
tagne e l'aghe; une vore di sariesis, di piarsui e di siespis. 
Un troi al puarte a Cornin e a Forgiarie; un altri, rasent 
lis mons, al và viars Dalès, Avasinis e Oncedis. Gran 
spizzecui, tai baràz, e moris. Nuje altri. 

Pre Josèf al ciape possès de capelanie el di de sagre 
di San Bartolomio. Prime di jentrå in pais, el sior plevån 
lu vise: 

— Cheste int 'e jè dure come i crėz di culi atör, ma 
'e à un cür cussì!... 

Dopo lis funzions, pre Josėf al å olūt di cuatri pe- 
raulis. I å metude dute l'anime, tan che stavin a sintilu 
cu lis làgrimis tai voi. Nissùn al å durmit chè gnót a 
Peonis. 

Nance pre Josef. 

Scugnì vivi lontàn di Ciamplungut, lontàn de done 
mari che varès vude tante bisugne dal so frùt... Ah, 
Signòr, Signòr!... In seminari, tes oris plui neris, pre Josèf 
no si è sintåt cussi avilit. 

Lis ortàis sul Tajament e’ son ben coltadis e lì pre 
Josèf, al pò confuartà un fregul la gran malincunìe di 
furlàn de Basse. 

Te gnòt Glemone, cun duc’ i lusorüz impiås, "e vegle 
in compagnie des stelis. 


El dì c'al å tiråt i frùz a dutrine, prime di scomenzà, 
pre Josèf al domande: 

— Ce oraziòns cognosséso 2... El « Pater >, «l'Ave » 
e el < Gloria > ?... 

Si alze un frutin biont e rizzòt. Nol veve plui di 
cinc ains. 

— Jò 'o cognòs ancimò une... 

— Sintinle, sintinle!... 

EI frùt al tache: 


Gesù mio, belin belino 

Cun chel capo rizzotino, 
Cun chei ochi pien d’amor, 
Gesù mio, ti dono il cor !... 

Cul fagotåt de robe su la spale... 


— Oh, ma ce biele !... Oh, ma ce brave che jè stade 
tò done mari!... Ciò md !... — e i regale un puin di stra- 
cheganassis. 

— Oh, lis stracheganassis!... — al berle chel altri, 
maraveåt, e s’implenis la boce. 

— Come ti clamistu ? 

— Zuan Batiste !... 

EI pinsir al svole lajū, a Ciamplungūt, a la done 
mari, al sior pari e a une crosute denånt la glésie: Nun- 
ziadine. 

— Ven cà, ven cà, ninin L... — Ti sinte el frit sui zenoi 
e si fås di ancimò une volte l'oraziòn. Zuan Batiste al 
spude peraulis e stracheganassis. El capelàn di prime nol 
dave lis stracheganassis, ma al doprave la bachete su lis 
mans e sul cul, lui!... 

— Pre Josèf al vài!.. — e' murmuin lis creaturis, 
cidinis cidinis, senze movissi, senze sfladà. 


AI jentre l’unviàr. La done mari 'e mande a Peonis 
blave, formènt, robe purzine e vin. Ma ce ål di fà lui, di 
dute chè grazie di Dio se par vivi i baste une scudiele di 
mignestre a misdì e un tòc di formadi la sere ?... 

E invessi magari c'an fos ancimó di plui!... 

L'unviår al è une vore trist, a Peonis. La int e' 
puarte segnade la miserie tai voi. Benedèt seal pre Josèf 
Sepulcri. 

El nón dal predi al passe lis montagnis. I puars e' 
calin a tróps, par cognossilu, vé miéz pesenål di farine, 
une fete di ardièl, un par di svauzighis par crompa lis 
midisinis a Glemone. 

— Jo un sant?... Us isal jentrat el viar tal ciäf?!... 
Dute la caritåt 'e jè fate cu la robe de done mari e dal 
sior pari, réquie!... — al pesseave a sustassi cul muini. 

Ma el scugni restà simpri bessól, in ché ciase, indulà 
che d'unviår nol båt mai soreli, plui di qualchi volte i 
puartave tal cür une ribelion c'al stentave a frenà. 

Tes zornadis plui neris, al ciapave sù la mazze e la 

pipe dal dragón, conservade in ciase Sepulcri tan che 
une reliquie, e vie pa lis mons !... 
Sul Covrie, sul Flagèl, sul Cuar, sul San Simeòn. Lassù 


A mieze strade tra Aquilée e Udin... 


si ristorave la gnarvadure. Lassi si sintive parón dal mont 
intir !... Une tazze di lat, un fregul di scuete, une scudiele 
di züf e' finivin par cujetålu. Alore si sintave a polså sun 
t'un clap. 


EI Ciampón, el Quarnàn, lis montagnis de Ciargne... 

Viars la basse, lis culinis di Ruvigne e di Buje... EI 
cis’cièl da Udin e el ciampanili cu l’agnul... El tór di 
di Aquilée... A mieze strade tra Aquilée e Udin, piardude 
te fumate, une gleseute: chè di Ciamplungùt. Lå 'e viveve la 
done mari, lå al polsave el sior pari e Nunziadine, réquie. 

Alore lis lågrimis i corevin tai voi e al pensave che 
la muart 'e jè une liberazidn, par cui c'al patis. 


— Disėit al frit che lu spieti !... 

Cun chestis peraulis Anute 'e jė lade a ciatå par 
simpri Zuan Batiste. 

La puarine 'e veve passât un brūt unviår. El cür nol è 
a puest. La primevere la à tirade sù un fregul, ma l'istát la å 
copade, zovine ancimö. 

Cu la disgrazie, el sior capelan di Ciamplungùt al 
vise pre Josèf di vignì ju. El frùt al cör ma nol rive 
che a preà su la fuesse de done mari. 

— Tò done mari mi diseve simpri: « Guai se el frùt 
al sà c'o stoi pôc ben!... Guai l.. ».'O pensi che el Signör 
al å destinat cussì, pre Josèf!... Sastu che forsi 'o voi a 
Zeveàn?... Se tu ås voe di tornà a Ciamplungūt... Là che 
si nås, ogni arbe pàs !... 


AI jentre autùn. El capelàn di Ciamplungūt al passe 
a Zeveån. A Ciamplungūt e' mandin pre Josėf Sepulcri. 

Quan che la gnove si & spandude a Peonis, i cūrs 
di chė buine int si son ingropas. 

Un vinars dopo misdi, pre Josėf al salude chei pua- 
rins. In glésie si sint nome tossicià e sgnofrà el nas. E' 
compagnin el predi al Tajament. Al plūf. L'aghe 'e jė alte. 


Tav. V 


Pre Joséf Sepuleri nl met su pe prime relte å stivai dal stor pari 
€ al compagne å paesans.... 
(pag. 62) 

La barce 'e spant. Vigi, el barciår, no si ris'ce a traghetå 
pre Josef, cun duc’ i fagòz. 

— Sior capelån, c'al monti su lis mês spalis !... 

Al fronte i pis sui clàs e plancūt plancūt lu poe di 
lå. Al torne indaūr une, dos voltis, fintremai che ance 
duc' i fagdz e' son al sigūr. Finide l'operaziòn Vigi al 
rifude el compèns, s'inzenogle e al busse lis mans 
al predi. 

Prime di montà su la carete pre Josef al salude pa 
l'ultime volte la int, ancimò ferme sòt la ploe fisse. 

Chei di Peonis e' rispuindin : 

— Mandi, mandi!... 

VI. 


CIAMPLUNGUT, TIARE BENEDETE 


— Cui varessial mai dite l.. 

— Cussì discul, di frut!... 

— Dopo muarte Nunziadine al å cambiåt di bote l., 

— Al è fi di Anute, vė!... 

E' cisichin lis fèminis. 

— Al è fi di Zuan Batiste!... — e' bruntulin i zovenòs 
quan che àn savùt ce dal folc c'al jere capitàt a Toni 
Menòs, bulo di Zevean. 

Sichedunce une doménie di sere, sòt la Madone di 
setembar, el Menos t'incontre pre Josèf su la strade de 
roe fråncie. 

Vendūt in chè di el formènt a Ciasteòns, Toni al 
à lis sachetis sglonfis di svanzighis; ma ance sacomat 
el bultric di refòsc, salam, formadi, ús, lidric e pan di 
sièt colps. 

A viodi vigni indenànt el predi bessöl, al Menòs, 
forsi par vie dal cialt, i capite el brusighin di molài un 
patàf. Mingo par nuje! Ma a pre Josèf i vuelin duc' un 
ben di vite, palaquâl al è just che almancul une creature 
si fasi cognossi di paré contrari !... 

Plantåt te melonårie cheste sorte di rasonament el 
Menös al rive donge dal predi e i mole, senze tanc' com- 
plimènz, un papin cui flòcs, di chei cui bregòns di fieste, 
insumis. 

Dopo la bulade al ziruche, parceche el sfuårz lu å 
fat pendolà, e al bacane, beat, a viodi el predi che si 
ciarezze la part ufindude. Pre Josėf al ciale fis el bulo 
par domandai el parcă da I ofese; ma chel altri nol capis 
une malandrete e inalore cu la vôs une vore ferme el predi 
i domande: 

— E' cognossés el Vanzeli, vò, nomo ?... « Quan che 
ti patafin di une bande, bisugne che tu ti lassis patafà 
ance di chè altre!...». Su, su, svelt!... Cà, cal... 'O soi 
pront 1... — Al mèt vie el breviari e i presente la muse. 

EI Menòs al crôt che pre Josef al vedi voe di zujà e al ba- 
cane ancimò di plui. Si pare indaür la cane. Si spizze i mo- 
schetòns. Ma quan che el predi al è tan donge di podè 
sinti el flât dal ciòc spussà di refòsc, üs, salam e salate, 
el Menòs al è cunvint c'al fasi par dabòn e c'al vueli, el 
sant di Ciamplungùt, vivi a sun di Vanzeli ance par strade... 

Za c'al ål, pànfete!... La seconde sberle 'e jè calade. 
Toni al tire jù la cane par fåssi fresc e al tente di mocåsse 
in ponte di pîs; ma el predi lu brinche pal stomi, lu ten 
ben salt, che nol s'ciampi, e i declare: 

— Cumò el Vanzeli nol zonte nuje altri e al lasse che 
mi disbrati jò!... — e jù te roe fràncie el Menòs sber- 
lufit... 

Pre Josef al continue la strade. Toni, disperåt, si 
gripie pal rival. 

Lis razzutis s'e gioldin une vorone. 

Alèfi di Zuan Batiste!... 

Toni, disperát, si gripie pal rivål... 


Fin da l'avril dal 1814 la fortezze di Palme 'e veve 
tirade jū la bandiere di Franze. El Friūl cumò al è in 
man da l'Austrie. 

El timp al svole. Ance par chei di Ciamplungüt. 

I ciavèi di pre Josef e' scomenzin a deventå sal e 
pevar culì, in bande dal zarneli. La sostanze dal sior pari 
e de done mari 'e jè zà calade plui di metåt, ma nissùn 
puarèt c'al bati te puarte di ciase Sepulcri al torne indaùr 
senze nuje: mai. 

Ciamplungūt al è un païs di quatri ånimis. L'azičn 
di pre Josèf no pò fermassi lì. Si spant atòr atör. Si slunge 
plui in jū di Strassòlt, di Privàn, di Fauis...’E passe On- 
tagnån e Gonars. Ance Palme 'e scomenze a benedi el 
predi dai voi dolz come chei di so done mari, Anute 
Macorate... ; 


1848. Palme ’e viars lis puartis ai rivoluzionaris el 
vincequatri di marz. Al comande la fortezze un vecio ge- 
nerål di Napoleòn. I zovends di Ciamplungùt e’ corin a 
difindi la bandiere blance, rosse e verde. 

Pre Josèf al mèt su pe prime volte i stivai dal sior 
pari e al compagne i paesàns te fortezze. 

— Che el Signör nus judi!... 

Dopo lis primis speranzis, dut al cole. E' mancin lis 
armis, muniziòns non d'ė... I volontaris e' ciapin une gran 
bote a Visc. El vinc’ di avril i soldås da l’Austrie e’ son 
un'altre volte sòt Palme. E' scomenzin a bombardà la vile. El 
vincequatri di giugn la bandiere dai tre colôrs no svintule 
plui in plazze, su laste. 

El siun si è sfantat. 


Ancimò qualchi ciampùt al s'ciampe vie, parceche 
la miserie in Friùl, in cheste epuche martoriade, 'e crès 
ogni dì plui e guai a no movissi. 

An par an la sostanze dai vecios 'e cale. El predi si 
console: oramai al è sòt i setante... 

De guere dal '59 a Ciamplungüt si sint fevelà nome 
quan che jè finide. Al passe el '60. Tal '64, cognossude 
la rivoluziòn dai furlàns parsore Spilimberc, pre Josef 
Sepulcri al torne a meti i stivài dal sior pari, al ciarie 

la doplete, s'implenis lis sachetis di cartatucis e vie pai 
ciamps. 

A San Denél un squadròn di ulåns lu ferme, i puarte 
vie la doplete cun dutis lis cartatucis e «mars'c» indaūr, 
a ciase!... 

Finalmentri tal '66, el 22 di otubar, l'Austrie 'e ban- 
done Palme e cheste volte, seal ringraziat el Signör, par 
simpri. 

El cunfin al ė sul Judri. El Friūl al reste tajat in doi. 
Te Basse al passe un fregul in bande di Ciasteòns e al 
rasente Privan. 

Int de stesse razze, de stesse tiare la àu fate deventà 
mieze taliane e mieze todes'cie l. 


„Al ciante in l'un mit 
Di câ e di là dal Judri, el rusignül I... 


al sigure el poete. Ma la pulitiche 'e jè une robe e el 
ciant dal rusignūl 'e jè un'altre. 


Tav. VI 

— E sin intindüs, alis quatri 2... (pag. 65) 


VII. 


DULA CHE NOL VÀ MAI A MONT SORELI 


Dopo la gleseute gnove di San Zuan Batiste, in ci- 
miteri e la crôs de passiòn sul puint de roe fràncie, ance 
Paltår de Imacolade c chel di Sant'Antoni e' son a puest. 

La robe dal sior pari e de done mari 'e jè oramai 
lade dal dut pai trois. In ciase no reste che la cociete, el 
pajòn e tre linzui. Tre linzui. Di plui no coventin par- 
ceche cun t'un linzål si pò cambià chei altris doi, sporcs, 
un a la volte. 

Tre linzui e i stivai dal dragòn franzês, simpri piciâs 
donge l'aghe benedete e la ciandelute de Madone. 

Pre Josèf Sepulcri al è une vore stràc. 

— Signorùt benedèt, pietåt di un puar vecio c'al è 
par intric, in chest mont !... 

E el Signorūt benedèt al å vude pietåt. 


— Variàn!... Alis quatri!... 

El muini lu ciale, i voi får dal ciåf. 

Pre Josėf al vil sei sigūr e prime di siarå la puarte, 
si volte: 

— E' sin intindūs, alis quatri !... 

E' passin lis oris. 

L'orloi di Palme al bàt la une, lis dós, lis tre. 

Pre Josef al cór in glésie. Al dis messe. Al torne là 
di Variàn e lu vise: 

— E' son lis tre e mieze l.. 

Al bute vie i scarfaròz c'al a intòr e al met i stivai 
di Zuan Batiste. 

— No vuei che vadin tai pis di nissün, i stivai dal 
sior pari, jo}... 

Al pice la lum sul ciavedål. Al impie un gran füc 
sul fogolår, nance c'al vés di fà la lissie. Si distire sul 
jèt. Si fås el segno de crös... 


E' tasin i gris. 

La lodolute 'e jé bielzà sveade. 

Da l'alt di un pól, su la roe fràncie, un rusignūl al 
clame la so compagne. 

L'orloi di Palme al båt lis quatri. 

La ciampane di San Zuan Batiste 'e ciante l'Ave Marie. 


Pre Josèf Sepulcri al rive tal pais dulà che nol và 
mai a mont soreli. 

— Parcė sestu cussì suståt, Sefüt ?... 

— 'O ài consumade la mé vite a insegnà a la int a cialà 
simpri el cil... Ce fåsie alore lajù la furlanie intèrie cu la 
muse parsore la mé fuesse?... 

AI riverìs San Pieri e cu lis violis di Nunziadine ben 
stretis donge el cür, al svole incuintri al Signör. 

